Nóg ŉ helikopter stort neer in LimpopoDie helikopter wat neergestort het. Foto: Verskaf Skaars ŉ dag nadat David Boul en Ronald Matsunga in ’n helikopterongeluk in Limpopo gesterf het, het nóg ŉ helikopter in dié provinsie neergestort. Kol. Ronel Otto, provinsiale polisiewoordvoerder, het gesê die jongste ongeluk het Woensdag naby Lephalale plaasgevind. “Inligting is nog min, maar sover ons weet is twee mense lig beseer,” het Otto gesê. Geen verdere besonderhede is nog bekend nie. Maroela Media het vroeër berig Boul en Matsunga is Dinsdag dood toe die helikopter waarin hulle gevlieg het, sowat 100 km noordwes van Polokwane neergestort het. Boul was die vlieënier. ŉ Derde passasier, Phineas Sekwela, is beseer toe hy vermoedelik uit die helikopter geval of gespring en kragkabels getref het. Die helikopter het naby die Blouberg-bergreeks neergestort toe dit glo tegniese probleme ondervind en in ŉ paal vasgevlieg het. Dit het op die grond in vlamme uitgebars. Drie omstanders op die toneel is ook vir geringe tot matige beserings behandel nadat hulle deur wrakstukke getref is.